Nariadenie Komisie (ES) č. 206/2004
z 5. februára 2004,
ktorým sa mení a dopĺňa nariadenie (ES) č. 2316/1999, ktorým sa ustanovujú podrobné pravidlá na uplatňovanie nariadenia Rady (ES) č. 1251/1999, ktorým sa ustanovuje systém podpory pre pestovateľov niektorých poľnohospodárskych plodín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1251/1999 zo 17. mája 1999, ktorým sa ustanovuje systém podpory pre pestovateľov niektorých poľnohospodárskych plodín [1], najmä na jeho článok 9,
keďže:
(1) Nariadenie Komisie (ES) č. 2316/1999 [2] ustanovuje pravidlá na uplatňovanie nariadenia Rady (ES) č. 1251/1999 o podmienkach na poskytovanie podpory na plochu pre určité poľnohospodárske plodiny pestované na ornej pôde a určuje podmienky na vyňatie pôdy z obrábania, najmä požadované minimálne plochy na vyňatie pôdy z obrábania.
(2) Úhorom ležiace plochy majú pozitívny dopad na životné prostredie. Toto by sa dalo zosilniť, ak by sa zobrali do úvahy menšie parcely. Členské štáty by preto malo povoliť, aby sa na vyňatie pôdy z obrábania použili menšie plochy.
(3) Podľa nariadenia Rady (ES) č. 1017/94 z 26. apríla 1994 o konverzii pestovania poľnohospodárskych plodín na ornej pôde na extenzívny chov dobytka v Portugalsku [3] sa podali prihlášky na konverziu pôdy zodpovedajúce 35585 ha. Základná plocha by sa preto mala upraviť.
(4) Členské štáty oznámili výsledky testov na určenie obsahu tetrahydrokanabinolu v odrodách konope zasiatych v roku 2003. Tieto výsledky by sa mali zobrať do úvahy pri vypracovaní zoznamu odrôd konope, ktoré spĺňajú podmienky na podporu na plochu v nasledujúcom hospodárskom roku, a zoznamu odrôd dočasne schválených na hospodársky rok 2004/2005, ktoré budú vyžadovať ďalšie testovanie počas toho hospodárskeho roku.
(5) Primerane k tomu by sa preto malo zmeniť a doplniť nariadenie (ES) č. 2316/1999.
(6) Opatrenia ustanovené v tomto nariadení sú v súlade so stanoviskom Riadiaceho výboru pre obilniny,
PRIJALA TOTO NARIADENIE:
Článok 1
Nariadenie (ES) č. 2316/1999 sa týmto mení a dopĺňa takto:
1. Do článku 19 ods. 1 sa pridáva tento pododsek:
"Na hospodársky rok 2004/2005 môžu členské štáty zobrať do úvahy aj:
a) plochy s minimálnou šírkou 10 m a minimálnou plochou 0,1 ha;
b) z riadne opodstatnených ekologických dôvodov plochy s minimálnou šírkou 5 m a minimálnou plochou 0,05 ha."
2. V prílohe VI sa informácie uvedené v kolónke s názvom "Portugalsko" nahrádzajú údajmi v prílohe I k tomuto nariadeniu.
3. Príloha XII sa nahrádza textom prílohy II k tomuto nariadeniu.
Článok 2
Toto nariadenie nadobúda účinnosť v deň nasledujúci po jeho uverejnení v Úradnom vestníku Európskych spoločenstiev.
Bude sa uplatňovať od 15. januára 2004.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 5. februára 2004